DA Den Europæiske Unions Tidende CE 78/445

(2004/C 78 E/0467)

SKRIFTLIG FORESPØRGSEL P-2975/03

af Freddy Blak (GUE/NGL) til Kommissionen

(6. oktober 2003)

Om: Kontrakter med CESD

Kommissionen (EuropeAid) underskrev i december 2001 en kontrakt på 999 780 EUR med firmaet CESD. Firmaet skulle bistå med en folketælling i ex-Jugoslavien. Indgåelsen af denne kontrakt er meget problematisk. For det første fik firmaet kontrakten uden om de almindelige udliciteringsprocedurer. For det andet blev kontrakten indgået på trods af, at det allerede var dokumenteret, at firmaet havde snydt Eurostat for over 3 mio. EUR.

CESD har indgået kontrakter med Eurostat for 31 655 756EUR mellem 1996 og 2001. Nogle af disse kontrakter blev indgået uden om de almindelige udliciteringsregler. Revisionsretten har kritiseret indgåelsen af kontrakter mellem Eurostat og CESD uden om udliciteringsreglerne i sine årsrapporter (1).

Vil Kommissionen venligst redegøre for, om den ikke kendte til Revisionsrettens kritik eller om den med vilje valgte at overhøre den?

Kommissær Patten påstår i et brev (af 29. september 2003) til Budgetudvalgets formand, Theato, at EuropeAid ikke kendte til uregelmæssigheder og svindel i forbindelsen med CESD før juli 2003.

Vil Kommissionen venligst forklare, hvordan det er muligt, at EuropeAid ikke kendte til problemerne med CESD, når Revisionsretten i Eurostat i to rapporter i maj og juli 2001 havde konstateret uregelmæssigheder, svindel og nepotisme for over 3 mio. EUR? Problemerne var så alvorlige, at begge rapporter blev sendt til OLAF i november 2001.

Vil Kommissionen venligst forklare, hvordan det er muligt, at firmaet CESD ikke indgik i Kommissionens »Early Warning«-database?

Vil Kommissionen venligst forklare, om det er almindelig praksis, at et generaldirektorat indgår nye kontrakter med et firma, som har begået storstilet svindel i en andet generaldirektorat eller om der er sket et brud på gældende regler?

Svar afgivet på Kommissionens vegne af Christopher Patten

(26. november 2003)

Revisionsretten kritiserede i sin årsberetning for regnskabsåret 1998 indgåelsen af nogle kontrakter med selskaber, som omfattede forvaltning af særlige midler. CESD var et af de selskaber, som Retten nævnte i denne forbindelse. Som Christopher Patten forklarede i sit brev af 29. september 2003 til Diemut Theato, var det årsagen til, at kontrollen med projekter i Den Tidligere Jugoslaviske Republik Makedonien (FYROM) blev forstærket. Ydermere var FYROM-kontrakten med CESD-Roma en kontrakt om tjenesteydelser og ikke en aftale om ydelse af støtte, og dette skulle have muliggjort en mere omhyggelig udgiftskontrol på basis af de faktiske omkostninger.

Retten har i sin årsberetning for regnskabsåret 1999 behandlet den statistikstøtte, som ansøgerlandene modtog gennem PHARE-programmet, og den satte spørgsmålstegn ved det berettigede i at anvende CESD som teknisk bistandskontrahent på basis af en direkte aftale til et beløb på 15 mio. EUR. Kommissionen forklarede i sit svar, at beslutningen om at tildele en kontrakt gennem en direkte aftale skulle gøre det muligt at mobilisere den nødvendige ekspertise i medlemsstaternes statistiske institutter, og at det efter en yderligere analyse i 1997 besluttet, at arten og omfanget af de eksternaliserede opgaver skulle omdefineres med virkning fra 1998, og at der skulle gennemføres licitationer i overensstemmelse med Phare's standardprocedurer.

Kommissionen (EuropeAid) var bekendt med Revisionsrettens kritik af potentielle problemer som følge af arten af visse kontrakter med CESD, og den tog skridt til at behandle denne kritik. Imidlertid er der i beretningen ingen antydning af, at der skulle være tale om svig og uregelmæssigheder i relation til CESD.

Beslutningen om at tildele en kontrakt på 0,999 mio. EUR til arbejdet med at gennemføre en folketælling i FYROM skete på basis af teknisk rådgivning fra Eurostat og behovet for at sikre, at folketællingen i FYROM, der dengang forventedes igangsat i 2001, blev en succes. Det var på daværende tidspunkt almindeligt anerkendt, også af Rådet og Europa-Parlamentet, at »Lake Ochrid«-aftalens implementering var presserende.

EuropeAid var ligesom Kommissionens andre tjenestegrene ikke bekendt med revisionsberetningerne. Eurostat underrettede ikke EuropeAid om disse beretninger eller om de resultater, der blev sendt til Det Europæiske Kontor for Bekæmpelse af Svig (OLAF) i november 2001. Årsagerne til denne situation er allerede blevet beskrevet for Parlamentets Budgetkontroludvalg (Cocobu) og igen forklaret af Kommissionens formand på formandskonferencen den 25. september 2003, der var udvidet til at omfatte medlemmerne af Cocobu. Ifølge de daværende procedurer skulle Kommissionen som helhed ikke underrettes om den bekymring, der var givet udtryk for i beretningerne. Først når OLAF havde underrettet Kommissionen, ville de nødvendige konklusioner kunne drages (herunder anvendelse af »Early Warning«-systemet) med hensyn til de konstaterede problemer. I denne sag blev det første underbyggede notat sendt af OLAF i maj 2003 til generalsekretæren. EuropeAid blev gjort opmærksom på disse beretninger i juli 2003, og Kommissionen besluttede i juli 2003 at bringe alle sådanne kontrakter med CESD til ophør.

Kommissionen erkender fuldt ud, at denne sag har været præget af manglende kommunikation. For at sådanne situationer skal kunne undgås i fremtiden, godkendte Kommissionen den 23. juli 2003 et udkast til aftalememorandum vedrørende en adfærdskodeks, der skal sikre en rettidig udveksling af oplysninger mellem OLAF og Kommissionen, for så vidt angår OLAF's interne undersøgelser i Kommissionen. Sålænge denne kodeks ikke er endeligt vedtaget, har Kommissionens generalsekretariat og OLAF besluttet at anvende dens bestemmelser midlertidigt. Kommissionen har ydermere besluttet, at kommissionsmedlemmerne skal informeres om revisionsberetningernes resultater og henstillinger af deres generaldirektører.

Formålet med de ordninger vedrørende forebyggelse og kontrol, som Kommissionen har vedtaget siden 2001, og som gradvis er ved at træde i kraft, er, at en sådan situation undgås i fremtiden. Ikrafttrædelsen af den nye finansforordning (2) vil bidrage til udformningen af klarere og strammere regler, som skal gøre det muligt at undgå, at en sådan praksis igen kan finde sted, og der blev allerede i juli 2003 gennemført yderligere forholdsregler.

Den 18. november 2003 forelagde Kommissionens formand Romano Prodi Europa-Parlamentet en handlingsplan for at råde bod på de mangler, der er blevet konstateret i Eurostat-sagen.

(1) EFT C 327 af 24.11.1994; EFT C 349 af 3.12.1999 og EFT C 342 af 1.12.2000.

(2) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002.